CELEX: 62009TN0293
Language: el
Date: 2009-07-29 00:00:00
Title: Υπόθεση T-293/09: Προσφυγή της 29ης Ιουλίου 2009 — CNIEL κατά Επιτροπής

10.10.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 244/9
            
         Προσφυγή της 29ης Ιουλίου 2009 — CNIEL κατά Επιτροπής
   (Υπόθεση T-293/09)
   2009/C 244/14
   Γλώσσα διαδικασίας: η γαλλική
   
      Διάδικοι
   
   
      Προσφεύγον: Centre National Interprofessionnel de l’Économie Laitière (CNIEL) (Παρίσι, Γαλλία) (εκπρόσωποι: A. Cabanes και V. Kostrzewski-Pugnat, δικηγόροι)
   
      Καθής: Επιτροπή των Ευρωπαϊκών Κοινοτήτων
   
      Αιτήματα του προσφεύγοντος
   
   Το προσφεύγον ζητεί από το Πρωτοδικείο:
   
               —
            
            
               να ακυρώσει την απόφαση που εξέδωσε η Επιτροπή στις 10 Δεκεμβρίου 2008, στην υπόθεση Ν 561/2008 — Γαλλία (δράσεις που αναπτύσσουν οι διακλαδικές οργανώσεις),
            
         
               —
            
            
               επικουρικώς, να υποχρεώσει την Επιτροπή να κινήσει την επίσημη διαδικασία εξετάσεως της ενισχύσεως, που προβλέπεται στο άρθρο 88, παράγραφος 2, ΕΚ,
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Ισχυρισμοί και κύρια επιχειρήματα
   
   Με την παρούσα προσφυγή, το προσφεύγον ζητεί την ακύρωση της αποφάσεως C (2008) 7846 τελικό (1) της Επιτροπής, της 10ης Δεκεμβρίου 2009, με την οποία η Επιτροπή έκρινε ότι το καθεστώς-πλαίσιο των δράσεων που μπορούν να αναπτύξουν οι γαλλικές διακλαδικές γεωργικές οργανώσεις, το οποίο συνίσταται σε ενισχύσεις για τεχνική υποστήριξη των ποιοτικών γεωργικών προϊόντων, για έρευνα και ανάπτυξη και για δράσεις διαφήμισης υπέρ των πρωτογενών παραγωγών και των επιχειρήσεων που δραστηριοποιούνται στη μεταποίηση και στην εμπορία γεωργικών προϊόντων και χρηματοδοτείται μέσω εθελοντικών εισφορών που κατέστησαν υποχρεωτικές δυνάμει κοινής υπουργικής αποφάσεως (στο εξής: ΥΕΕ), οι οποίες εισπράττονται από τα μέλη των διεπαγγελματικών αυτών οργανώσεων, συνιστά κρατική ενίσχυση συμβατή με την κοινή αγορά.
   Προς στήριξη της προσφυγής του, το προσφεύγον προβάλλει τρεις λόγους ακυρώσεως, που αντλούνται από:
   
               —
            
            
               πρόδηλη πλάνη εκτιμήσεως κατά παράβαση του άρθρου 87, παράγραφος 1, ΕΚ, δεδομένου ότι οι ΥΕΕ δεν συνιστούν κρατικούς πόρους, τα δε ληφθέντα μέτρα δεν καταλογίζονται στο κράτος και δεν παρέχουν πλεονέκτημα στους τελικούς δικαιούχους,
            
         
               —
            
            
               αθέτηση της υποχρεώσεως αιτιολογήσεως, καθόσον η Επιτροπή δεν παρέθεσε τους λόγους για τους οποίους αποφάνθηκε ότι οι ΥΕΕ συνιστούν κρατικούς πόρους, ούτε διευκρίνισε πως θα επηρεασθεί το εμπόριο μεταξύ κρατών μελών ή πως θα στρεβλωθεί ο ανταγωνισμός,
            
         
               —
            
            
               παράβαση του άρθρου 88, παράγραφος 3, ΕΚ, καθόσον η Επιτροπή παρέλειψε να κινήσει την επίσημη διαδικασία εξετάσεως του άρθρου 88, παράγραφος 2, ΕΚ, παρά την ύπαρξη σοβαρών δυσχερειών κατά την αξιολόγηση του επίμαχου καθεστώτος-πλαισίου.
            
         
      (1)  ΕΕ 2009, C 116, σ. 14.